b'\n_START_ARTICLE_\nEliziejaus lauk\xc5\xb3 al\xc4\x97ja\n_START_PARAGRAPH_\nEliziejaus laukai (pranc. Champs-\xc3\x89lys\xc3\xa9es)  \xe2\x80\x93 presti\xc5\xbein\xc4\x97 Pary\xc5\xbeiaus al\xc4\x97ja. Eliziejaus laukai yra penkta brangiausia gatv\xc4\x97 pasaulyje prekybini\xc5\xb3 patalp\xc5\xb3 nuomos at\xc5\xbevilgiu. Tokius duomenis pateikia tarptautiniai nekilnojamojo turto rinkos analitikai \xe2\x80\x9eCushman & Wakefield\xe2\x80\x9c._NEWLINE_\xc5\xa0i gatv\xc4\x97 yra viena i\xc5\xa1 \xc4\xaf\xc5\xbeymiausi\xc5\xb3 pasaulyje. Prospektas visame pasaulyje \xc5\xbeinomas savo bur\xc5\xbeuaziniu stiliumi ir daugybe prabangi\xc5\xb3 parduotuvi\xc5\xb3. Eliziejaus lauk\xc5\xb3 kino teatruose da\xc5\xbenai rodomos kino film\xc5\xb3 premjeros, kuriose dalyvauja pasaulin\xc4\x97s kino \xc5\xbevaig\xc5\xbed\xc4\x97s._NEWLINE_Eliziejaus lauk\xc5\xb3 gatv\xc4\x97 dar \xc5\xbeinoma, kaip pati gra\xc5\xbeiausia al\xc4\x97ja pasaulyje (pranc. La plus belle avenue du monde). Jos pavadinimas kil\xc4\x99s i\xc5\xa1 graik\xc5\xb3 mitologijos Eliziejaus \xe2\x80\x93 vietos, skirtos palaimintoms sieloms. _NEWLINE_Kiekvienais metais, Pranc\xc5\xabzijos nepriklausomyb\xc4\x97s dien\xc4\x85 (liepos 14 d.), karinis paradas eina Eliziejaus laukais nuo Triumfo arkos iki Santarv\xc4\x97s aik\xc5\xa1t\xc4\x97s. Paskutinis garsi\xc5\xb3j\xc5\xb3 dvira\xc4\x8di\xc5\xb3 lenktyni\xc5\xb3 Tour de France etapas baigiasi Eliziejaus laukuose.\n_START_SECTION_\nIstorija\n_START_PARAGRAPH_\nValdant Henrikui IV, \xc4\x8dia buvo tik laukai ir pelk\xc4\x97s. Po to, kai buvo atlikti nusausinimo darbai, architektas Le Notre suprojektavo plat\xc5\xb3 prospekt\xc4\x85, pavadint\xc4\x85 Grand Cours (Didieji laukai). XIX a. prospekte buvo \xc4\xafrengti fontanai, \xc5\xa1aligatviai, dujinis ap\xc5\xa1vietimas. Antrosios Imperijos laikais Eliziejaus laukai tapo aristokrat\xc5\xb3 gyvenimo simboliu.'